钦定古今图书集成/理学汇编/学行典/第086卷 > 王阳明集 > 《与唐虞佐侍郎》
## 钦定古今图书集成/理学汇编/学行典/第086卷 > 王阳明集 > 《与唐虞佐侍郎》

别后承雄文追送，称许过情，末又重以傅说之事，所
拟益非其伦，感怍何既！昔人有言：“投我以木桃，报之
以琼瑶。”今投我以琼瑶矣，我又何以报之？报之以其
所赐，可乎？说之言曰：“学于古训乃有获。”夫谓学于古
训者，非谓其通于文辞，讲说于口耳之闲，义袭而取
诸其外也。获也者，得之于心之谓，非外铄也。必如古
训而学其所学焉，诚诸其身，所谓“默而成之，不言而
信”，乃为有得也。夫谓“逊志务时敏”者，非谓饰情卑礼
于其外，汲汲于事功声誉之闲也。其逊志也，如地之
下而无所不承也，如海之虚而无所不纳也。其时敏
也，一于天德，戒惧于不睹不闻，如太和之运而不息
也。夫然，百世以俟圣人而不惑，溥博“渊泉，而时出之，
言而民莫不信，行而民莫不悦，施及蛮貊而道德流
于无穷”，斯固《说》之所以为说也。以是为报，虞佐其能
以却我乎？